b'\n_START_ARTICLE_\nLabarna I\n_START_PARAGRAPH_\nLabarna I (vald\xc4\x97 ma\xc5\xbedaug 1680\xe2\x80\x931650\xc2\xa0m. pr. m. e.)\xc2\xa0\xe2\x80\x93 hetit\xc5\xb3 karalius, tradici\xc5\xa1kai laikomas pirmuoju hetit\xc5\xb3 karaliumi, vald\xc4\x99s XVI a. pr. m. e. prad\xc5\xbeioje. Jis buvo Senosios hetit\xc5\xb3 karalyst\xc4\x97s (apie 1600\xe2\x80\x931450\xc2\xa0m. pr. m. e.) \xc4\xafk\xc5\xabr\xc4\x97jas, nors \xc5\xa1iuolaikiniai mokslininkai kartais abejoja jo egzistavimu. Jo \xc5\xbemona buvo Tavanana.\n_START_SECTION_\nBiografija\n_START_PARAGRAPH_\nLabarna nebuvo pirmasis sosto \xc4\xafp\xc4\x97dinis. PU-Saruma (PU-Sarruma) paskyr\xc4\x97 Labarn\xc4\x85 savo paveld\xc4\x97toju po to, kai jo nuosavi s\xc5\xabn\xc5\xabs sukilo prie\xc5\xa1 j\xc4\xaf. Mirus PU-Sarumai Labarna ir Papahdilmah (vienas i\xc5\xa1 PU-Sarruma s\xc5\xabn\xc5\xb3) var\xc5\xbe\xc4\x97si d\xc4\x97l sosto, ir laim\xc4\x97jo Labarna,_NEWLINE_Apie j\xc4\xaf \xc5\xbeinoma ma\xc5\xbeai, ir tos \xc5\xbeinios surinktos daugiausia i\xc5\xa1 \xe2\x80\x9eTelipino deklaracijos\xe2\x80\x9c, kurioje ra\xc5\xa1oma, kad Labarna \xc4\xafveik\xc4\x97 savo prie\xc5\xa1us ir \xe2\x80\x9ej\xc5\xabras padar\xc4\x97 sienomis\xe2\x80\x9c, kas, manoma, rei\xc5\xa1kia, kad jo u\xc5\xbekariautos teritorijos pietuose pasiek\xc4\x97 Vidur\xc5\xbeemio j\xc5\xabros, o \xc5\xa1iaur\xc4\x97je Juodosios j\xc5\xabros krantus._NEWLINE_Jis savo s\xc5\xabnus padar\xc4\x97 valdytojais toki\xc5\xb3 miest\xc5\xb3, kaip Tuwanuwa, Hupisna, Landa ir Lusna. Kokie miestai taip buvo vadinami n\xc4\x97ra \xc5\xbeinoma, bet sp\xc4\x97jama, kad tai buvo Tyana, Heraclea Cybistra, Laranda ir Lystra)._NEWLINE_Savo u\xc5\xbekariavimais jis pad\xc4\x97jo pamatus Hetit\xc5\xb3 imperijai, kokia ji buvo po to.\n_START_SECTION_\nVardas ir titulas\n_START_PARAGRAPH_\nLabarna i\xc5\xa1 tikr\xc5\xb3j\xc5\xb3 labiau buvo ankstyv\xc5\xb3j\xc5\xb3 hetit\xc5\xb3 valdov\xc5\xb3 titulas, negu asmenvardis. Remdamiesi to metu nuorod\xc5\xb3 nebuvimu ir faktu, kad Hatu\xc5\xa1ilis I irgi naudojo titul\xc4\x85 Labarna, kai kurie \xc5\xa1iuolaikiniai tyr\xc4\x97jai teigia, kad v\xc4\x97lyvieji hetit\xc5\xb3 istorikai titul\xc4\x85 Labarna palaik\xc4\x97 vardu atskiro karaliaus, kuris vald\xc4\x97 iki Hatu\xc5\xa1ilio I. Pagal j\xc5\xb3 hipotez\xc4\x99 Labarna I ir Hatu\xc5\xa1ilis I (Labarna II) i\xc5\xa1 tikr\xc5\xb3j\xc5\xb3 buvo vienas ir tas pats valdovas._NEWLINE_Vardo Labarna variantas Tabarna pla\xc4\x8diai aptinkamas hat\xc5\xb3, hetit\xc5\xb3, hurit\xc5\xb3 ir akad\xc5\xb3 tekstuose, rastuose hetit\xc5\xb3 archyvuose._NEWLINE_Kita nuomon\xc4\x97, kad \xc4\xaftakingo karaliaus vardas tapo titulu labarna ar tabarna, nes v\xc4\x97lesnieji hetit\xc5\xb3 karaliai \xc5\xa1\xc4\xaf vard\xc4\x85 \xc4\x97m\xc4\x97 naudoti kaip titul\xc4\x85. Pana\xc5\xa1iai i\xc5\xa1 Cezaris atsirado kaizeris ir caras, i\xc5\xa1 Karolis Didysis\xc2\xa0\xe2\x80\x93 karalius, ir i\xc5\xa1 imperatoriaus vardo Augustas imperatoriaus titulas augustas._NEWLINE_Labarnos valdymo metais labai \xc4\xaftakinga buvo ir karalien\xc4\x97 Tavanana, da\xc5\xbenai min\xc4\x97ta karali\xc5\xa1k\xc5\xb3j\xc5\xb3 aukojim\xc5\xb3 apra\xc5\xa1ymuose ir kaip dinastijos pradinink\xc4\x97. Tavananos vardas irgi tapo hetit\xc5\xb3 karalien\xc4\x97s bei auk\xc5\xa1\xc4\x8diausiosios \xc5\xbeyn\xc4\x97s titulu. Be to, da\xc5\xbenai \xc5\xa1\xc4\xaf titul\xc4\x85 tur\xc4\x97davo karalien\xc4\x97s na\xc5\xa1l\xc4\x97s, nes \xc5\xa1is titulas buvo iki mirties._NEWLINE_Dinastiniai karaliaus (Labarna ar Tabarna) ir karalien\xc4\x97s (Tawannana) titulai yra ne indoeuropie\xc4\x8di\xc5\xb3 kilm\xc4\x97s \xc5\xbeod\xc5\xbeiai.'